b'\n_START_ARTICLE_\nUriah Tracy\n_START_PARAGRAPH_\nUriah Tracy (f\xc3\xb8dt 2. februar 1755 \xe2\x80\x93 19. juli 1807) var en amerikansk politiker fra Connecticut, som gjorde tjeneste i b\xc3\xa5de Repr\xc3\xa6sentanternes Hus og Senatet.\n_START_SECTION_\nTidligt liv\n_START_PARAGRAPH_\nTracy blev f\xc3\xb8dt i Franklin, Connecticut. I sin ungdom blev han uddannet i de frie kunster.. Hans navn findes blandt m\xc3\xa6ndene i et milit\xc3\xa6rkompagni fra Roxbury, som k\xc3\xa6mpede p\xc3\xa5 revolution\xc3\xa6rernes side ved slaget ved Lexington i begyndelsen af den amerikanske revolution. Han gjorde senere tjeneste i dette kompagni fra Roxbury som administrator._NEWLINE_Tracy tog senere eksamen i 1778 fra Yale (hvor en af dem som studerede samtidig med ham var Noah Webster). Han antoges i advokatsamfundet i 1781 og praktiserede siden som advokat i Litchfield i mange \xc3\xa5r.\n_START_SECTION_\nPolitisk karriere\n_START_PARAGRAPH_\nTracy var medlem af Connecticuts parlament fra 1788 til 1793. Han var sidenhen medlem af Repr\xc3\xa6sentanternes hus fra 1793 til 1796, valgt for F\xc3\xb8deralistpartiet._NEWLINE_I 1796 valgtes han til USAs senat for at erstatte Jonathan Trumbull, som var afg\xc3\xa5et for at blive viceguvern\xc3\xb8r i Connecticut. Tracy tjente som senator til hans d\xc3\xb8d i Washington, D.C. den 19. juli 1807. Han blev den f\xc3\xb8rste som blev begravet p\xc3\xa5 Kongressens begravelsesplads, Congressional Cemetery._NEWLINE_Han var en af flere politikere fra New England, som i 1803 foreslog at New England skulle forlade USA p\xc3\xa5 grund af voksende indflydelse fra Jeffersons demokrater og Louisiana-k\xc3\xb8bet, som de mente ville mindske de nordlige delstaters indflydelse endnu mere._NEWLINE_Hans portr\xc3\xa6t, malet af Ralph Earl, findes i Litchfield Historical Societys samlinger i Litchfield, Connecticut.'